als_Latn dik_Latn sna_Latn
Kryeministri Berisha: Vendimi i jep fund praktikës së rendjes pas tenderave jashtë kapaciteteve ndërtuese dhe që sjell pasoja serioze në realizimin e investimeve.
Këshilli i Ministrave miratoi sot vendimin “Për miratimin e rregullores për kriteret dhe procedurat e dhënies së licencave profesionale të zbatimit, klasifikimit dhe disiplinimit të subjekteve juridike, që ushtrojnë veprimtari ndërtimit.” Rregullorja përcakton kushtet dhe kriteret për klasifikimin e subjekteve ndërtuese që operojnë në fushën e zbatimit të punimeve të ndërtimit.
Kryeministri Berisha e cilësoi vendimin të rëndësishëm për t’i dhënë fund praktikës së rendjes pas tenderave jashtë kapaciteteve ndërtuese dhe që sjell pasoja serioze në realizimin e investimeve.
“Sot, Ministria e Punëve Publike, Transportit dhe Telekomunikacionit paraqet në qeveri një vendim shumë të rëndësishëm, që bën të mundur finalizimin e një lloj kaosi, të bazuar në etjen për fitim, që është krijuar nga kompani të caktuara që preferojnë të fitojnë tre tendera, edhe pse nuk kanë mundësi të fitojnë as për të parin. Kjo praktikë është e domosdoshme të marrë fund.”
Duke risjellë në vëmendje një nga vendimet e para të qeverisë, ngritjen e tavanit të pjesëmarrjes në tender nga 2 në 10 milion lekë për kompanitë vendase, Kryeministri theksoi se, krahas efekteve shumë pozitive, atë të fuqizimit të kompanive të ndërtimit, është shfaqur edhe fenomeni i pjesëmarrjes në tendera larg aftësive ndërtuese të disa kompanive.
“Ne, për të ndihmuar biznesin, që në vendimet e para ngritëm tavanin nga 2 në 10 milion për kompanitë vendase. Qëllimi ynë kryesor ishte që këto kompani të aftësoheshin, të fuqizoheshin dhe të mos diskriminoheshin. Efektet e kësaj mase kanë qenë qartësisht pozitive. Shqipëria sot ka kompani ndërtimi shumë më të fuqishme se dy vjet më parë. Por krahas këtij fenomeni, është shfaqur edhe fenomeni tjetër, rendja pas tenderave larg dhe jashtë kapaciteteve reale ndërtuese të disa prej tyre. Kjo ka pasoja shumë serioze në realizimin e investimeve. Rruga në ndërtim është një poroces i mundimshëm për qytetarët. Një rrugë që vonon, është një rrugë që shton, përveç të tjerash, vuajtjet dhe dhimbjen e atyre që udhëtojnë.”
Me miratimin e këtij vendimi synohet të eleminohet ky fenomen. Kryeministri bëri të ditur se rregullorja është hartuar sipas standardeve më të mira ndërkombëtare.
16/01/2008
als_Latn als_Latn als_Latn als_Latn als_Latn als_Latn als_Latn unk